**แบบจำลองการพยากรณ์ความต้องการสินค้าเกษตรที่สำคัญ**

1. **ความสำคัญของการศึกษา**

การพยากรณ์ความต้องการสินค้าเกษตรที่สำคัญแม่นยำ จะช่วยในการวางแผนการผลผลิตซึ่งการพยากรณ์จะต้องมาจากแบบจำลองที่เหมาะสมสินค้าเกษตรที่จะดำเนินการ ได้แก่ สินค้าเกษตรที่อยู่ในโครงการประกันรายได้ ได้แก่ ข้าว ข้าวโพดเลี้ยงสัตว์ มันสำปะหลัง ปาล์มน้ำมัน และยางพารา สินค้าเกษตร  
ที่มีมูลค่าการส่งออกและการบริโภคในประเทศสูง ได้แก่ สับปะรดโรงงาน มะพร้าว และไข่ไก่

**2. วัตถุประสงค์**

2.1 เพื่อจัดทำแบบจำลองที่เหมาะสมในการพยากรณ์ความต้องการสินค้าเกษตรที่สำคัญ

* 1. เพื่อพยากรณ์ปริมาณความต้องการสินค้าเกษตร ในปี 2563 และ 2564

**3. แนวคิด ทฤษฎี**

3.1 แบบจำลองทางสถิติที่ใช้ในการศึกษา ได้แก่ Exponential smoothing (ES) Autoregressive integrated moving average (ARIMA) models และ Vector autoregressive (VAR)/ Vector Error Correction Model (VECM)

3.2 การตรวจสอบความแม่นยำ ได้พิจารณาจาก Root mean square error (RMSE) และ Mean absolute percentage error (MAPE)

**4. วิธีการศึกษา เก็บรวบรวมข้อมูล**

4.1 วิธีการศึกษา

เป็นการพยากรณ์ด้วยแบบจำลองทางสถิติ โดยใช้ข้อมูลอนุกรมเวลา ขั้นแรกจะเป็นการเปรียบเทียบความแม่นยำของแต่ละวิธี ในการเลือกวิธีพยากรณ์ทั้ง ES ARIMA และ VAR/ VECM จะขึ้นอยู่กับบริบทของแต่ละสินค้า ซึ่งการพิจารณาเพิ่มตัวแปรภายนอกและฤดูกาลจะขึ้นอยู่กับบริบทของแต่ละสินค้าเช่นกัน การพิจารณาเปรียบเทียบความแม่นยำของการพยากรณ์จะพิจารณาค่า RMSE และ MAPE จากนั้น  
ใช้แบบจำลองที่แม่นยำที่สุดพยากรณ์ความต้องการในปี 2563 และ 2564

นอกจากนี้ ได้ดำเนินการสำรวจและเก็บข้อมูลสถานการณ์ของแต่ละสินค้า และการพยากรณ์ความต้องการของสินค้าจากผู้เชี่ยวชาญ และผู้ที่เกี่ยวข้องในตลาด เพื่อเป็นข้อมูลในการวิเคราะห์ร่วมกับ  
การพยากรณ์จากวิธีทางสถิติ

4.2 เก็บรวบรวมข้อมูล

ใช้ข้อมูลอนุกรมเวลาเป็นหลัก ซึ่งเป็นข้อมูลทุติยภูมิ โดยสืบค้นจากแหล่งข้อมูลของหน่วยงานราชการ และภาคเอกชนที่เกี่ยวข้อง รายละเอียดมีดังนี้

1) ข้าว เป็นการพยากรณ์ความต้องการบริโภคในประเทศ ข้อมูลจาก สศก./ USDA/FAO และความต้องการจากต่างประเทศ โดยใช้ข้อมูลปริมาณการส่งออกข้าว จากกรมศุลกากร

2) ข้าวโพดเลี้ยงสัตว์ เป็นการพยากรณ์ความต้องการใช้ในประเทศสำหรับอุตสาหกรรมอาหารสัตว์ ใช้ข้อมูลจากสมาคมผู้ผลิตอาหารสัตว์ไทย

3) มันสำปะหลัง เป็นการพยากรณ์ความต้องการของตลาดโลกต่อแป้งมันสำปะหลังและมันเส้น  
ของไทย ใช้ข้อมูลปริมาณการส่งออก และราคาส่งออก จากกรมศุลกากร

4) ปาล์มน้ำมัน เป็นการพยากรณ์ความต้องการน้ำมันปาล์มดิบ (CPO) ในประเทศไทย โดยแบ่งตามประเภทการใช้เพื่อบริโภคและอุปโภค และเพื่อผลิตพลังงาน ใช้ข้อมูลจากกรมการค้าภายใน กระทรวงพาณิชย์ นอกจากนี้ ยังใช้ข้อมูล ราคาน้ำมันปาล์มดิบ ราคาน้ำมันถั่วเหลืองบรรจุขวด ราคาน้ำมันดีเซล ราคาน้ำมันปาล์มบรรจุขวด ราคา B100 เป็นตัวแปรเพิ่มเติมในแบบจำลอง VAR

5) มะพร้าว เป็นการพยากรณ์การการส่งออกกะทิสำเร็จรูปของไทย ใช้ข้อมูลจากกรมศุลกากร

6) ยางพารา การพยากรณ์ความต้องการของตลาดโลกต่อยางพาราของไทย ใช้ปริมาณการส่งออกยางพาราของไทย โดยใช้ข้อมูลของกรมศุลกากร สำหรับข้อมูลความต้องการยางพาราในประเทศจะใช้ปริมาณความต้องการยางพาราในประเทศ จากกรมวิชาการเกษตร

7) สับปะรดโรงงาน พยากรณ์ความต้องการของตลาดโลกต่อสับปะรดกระป๋องและน้ำสับปะรดของไทย ใช้ข้อมูลการส่งออกจาก Trademap.org นอกจากนี้ ยังมีราคาส่งออกสับปะรดกระป๋องและน้ำสบปะรดของไทย รวมถึงราคาส่งออกสับปะรดสดของโลก รายได้ของประเทศคู่ค้าและอัตราแลกเปลี่ยนในเป็นตัวแปรที่ใช้ในแบบจำลอง VAR

8) ไข่ไก่ เป็นการพยากรณ์ความต้องการการบริโภคไข่ไก่ในประเทศ โดยข้อมูลปริมาณความต้องการบริโภคไข่ไก่ในประเทศ คำนวณจากปริมาณการผลิตไข่ไก่รายเดือนของสำนักงานเศรษฐกิจการเกษตร ลบออกจาก ปริมาณการส่งออกไข่ไก่สดรายเดือน จากกรมศุลกากร

**5. ผลการศึกษา**

5.1 ข้าว

จากผลการเปรียบเทียบความแม่นยำพบว่า ARIMA แม่นยำกว่า ARIMA ดังนั้นจึงใช้ ARIMA พยากรณ์ความต้องการข้าว

5.2 ข้าวโพดเลี้ยงสัตว์

จากการเปรียบเทียบความแม่นยำพบว่า ES แม่นยำกว่า ARIMA ดังนั้น จึงใช้ ES พยากรณ์ความต้องการใช้ข้าวโพดเลี้ยงสัตว์ในประเทศ ผลการพยากรณ์ในประเทศในปี 2563 และ 2564 เท่ากับ 8,815,156.69 ตัน และ 9,120,972.79 ตัน ตามลำดับ โดยเพิ่มขึ้นร้อยละ 3.54 และ ร้อยละ 3.47 จากปีที่ผ่านมา ซึ่งผลการพยากรณ์ด้วยวิธีทางสถิติสอดคล้องกับความเห็นของผู้ประกอบการที่ชี้ว่าความต้องการใช้ข้าวโพดเลี้ยงสัตว์ในประเทศจะมีแนวโน้มเพิ่มขึ้นประมาณร้อยละ 2-3 ตามปริมาณการผลิตสินค้าปศุสัตว์  
ที่เพิ่มขึ้น

5.3 มันสำปะหลัง

จากการเปรียบเทียบความแม่นยำแบบจำลอง พบว่า แบบจำลองวิธี Holt Winter มีความสามารถในการพยากรณ์การส่งออกแป้งมันสำปะหลังและมันเส้น ได้แม่นยำว่า VAR และ ARIMA โดยปริมาณส่งออกแป้งมันสำปะหลัง ในปี 2563 และ 2564 เท่ากับ 2,595,131ตัน และ 2,739,755 ตัน ตามลำดับ สำหรับปริมาณปริมาณส่งออกมันเส้น ในปี 2563 และ 2564 เท่ากับ 2,277,084 ตัน และ 2,450,406 ตัน ตามลำดับ

นำผลการพยากรณ์ปริมาณส่งออกแป้งมันสำปะหลังและมันเส้นเทียบกับค่าจริง ช่วงเดือน มกราคม - มิถุนายน ปี 2563 พบว่า การพยากรณ์ปริมาณส่งออกแป้งมันสำปะหลัง น้อยกว่าค่าจริงร้อยละ 6.16 สำหรับการพยากรณ์ปริมาณส่งออกมันเส้น น้อยกว่าค่าจริงร้อยละ 33.31

5.4 ปาล์มน้ำมัน

ผลการศึกษา พบว่า แบบจำลอง ARIMA มีความแม่นยำที่สุด ในการพยากรณ์ความต้องการใช้ CPO ทั้งจากภาคการบริโภคและอุปโภค และ ภาคพลังงาน ซึ่งผลการพยากรณ์จากแบบจำลอง ARIMA พบว่า ในปี 2563 จะมีปริมาณความต้องการใช้ CPO ในการบริโภคและอุปโภค1,311,456.12 ตัน และปริมาณความต้องการใช้ไบโอดีเซล 1,421,299.11 ตัน ลดลงจากปี 2562 ร้อยละ 10.36 และเพิ่มขึ้นร้อยละ 6.29 ตามลำดับ ในปี 2564 ปริมาณความต้องการใช้ CPO ในการบริโภคและอุปโภค 1,400,882.23 ตัน และปริมาณความต้องการใช้ไบโอดีเซล 1,442,495.40 ตัน ลดลงจากปี 2562 ร้อยละ 4.24 และเพิ่มขึ้นร้อยละ 7.88 ตามลำดับ เมื่อนำผลการพยากรณ์มาเปรียบเทียบกับความเห็นของผู้เชี่ยวชาญ พบว่า สัดส่วนการเพิ่มขึ้นของปริมาณความต้องการใช้ไบโอดีเซลในปี 2563 มีความสอดคล้องกับความเห็นของผู้เชี่ยวชาญที่คาดการณ์ว่าจะเพิ่มขึ้นร้อยละ 3 - 5 ต่อปี ตามสัดส่วนการผลิตที่เพิ่มขึ้นในภาคการผลิต แต่อย่างไรก็ตาม การลดลงของปริมาณความต้องการใช้ CPO ในการบริโภคและอุปโภค ไม่ตรงกับความเห็นของผู้เชี่ยวชาญที่คาดการณ์ว่าแนวโน้มจะคงตัว

5.5 มะพร้าว

จากการเปรียบเทียบความแม่นยำพบว่า ARIMA แม่นยำกว่า VAR และ ES ดังนั้น จึงใช้ ARIMA พยากรณ์การส่งออกกะทิสำเร็จรูป ผลการพยากรณ์การส่งออกกะทิสำเร็จรูปในปี 2563 และ 2564 เท่ากับ 287,309 ตัน และ 317,310 ตัน ตามลำดับ ซึ่งมีแนวโน้มที่สูงขึ้น แต่ผู้ประกอบการมีความเห็นว่าการส่งออกกะทิสำเร็จรูปในปี 2563 และ 2564 ลดลงเนื่องจาก 1) มะพร้าวผลที่ใช้ในการผลิตกะทิสำเร็จรูปในประเทศ  
ไม่เพียงพอต่อความต้องการตลาดโลก ทำให้กระบวนการผลิตไม่ต่อเนื่อง 2) สถานการณ์การแพร่ระบาดของ Covid-19 ทำให้ลูกค้าจากต่างประเทศหลายรายยกเลิกการสั่งสินค้า และ 3) อังกฤษตัดสิทธินำเข้า  
กะทิ – ผลิตภัณฑ์มะพร้าวไทย เนื่องจากการใช้ลิงในการเก็บมะพร้าว แต่อย่างไรก็ตาม จากสถิติการส่งออกกะทิสำเร็จรูปของไทยตั้งแต่ปี 2555 – 2562 พบว่ามีแนวโน้มการส่งออกที่สูงขึ้นทุกปี แสดงว่าให้เห็นว่ากะทิสำเร็จรูปไทยเป็นที่ต้องการของตลาดโลกมากขึ้น ซึ่งถ้ามีนโยบายส่งเสริมการส่งออกกะทิสำเร็จรูปจะช่วยทำให้การส่งออกกะทิสำเร็จรูปมีแนวโน้มในทิศทางที่ดีขึ้นได้

5.6 ยางพารา

ผลจากเปรียบเทียบความแม่นยำของการพยากรณ์ 3 วิธี พบว่า ในการพยากรณ์ปริมาณความต้องการใช้ยางพาราภายในประเทศของไทย (RubberD) และปริมาณการส่งออกยางพาราของไทย (RubberEX) ในช่วงปี 2563 และ 2564 ด้วยวิธี Holt-Winter (Multiplicative) ให้ความแม่นยำที่สุด   
โดยมีค่า RMSE และ MAPE ต่ำที่สุด ซึ่งผลพยากรณ์ปี 2563 และปี 2564 ของปริมาณความต้องการใช้ยางพาราภายในประเทศของไทย (RubberD) มีแนวโน้มที่เพิ่มขึ้นจากปี 2562 ร้อยละ 10.87 และร้อยละ 16.16 ตามลำดับ และปริมาณการส่งออกยางพาราของไทย (RubberEX) มีแนวโน้มลดลงจากปี 2562 ร้อยละ 10.41 และร้อยละ 7.59 ตามลำดับ

สำหรับการสอบถามความคิดเห็นของผู้ประกอบการ พบว่า ความต้องการใช้ยางภายในประเทศและความต้องการใช้ยางเพื่อส่งออกของไทยในปี 2563 จะลดลงร้อยละ 15 เมื่อเทียบกับปีที่ผ่านมา และ  
คาดว่าในปี 2564 สถานการณ์จะดีขึ้นและทำให้ความต้องการใช้ยางภายในประเทศและความต้องการยาง  
เพื่อส่งออกของไทยลดลงร้อยละ 10 เมื่อเทียบกับปีที่ผ่านมา ทั้งนี้ ในส่วนของการพยากรณ์การใช้ยางภายในประเทศไม่สอดคล้องกับความคิดเห็นของผู้ประกอบการ ซึ่งอาจจะต้องคำนึงถึงปัจจัยต่าง ๆ โดยเฉพาะสถานการณ์การแพร่ระบาดของเชื้อไวรัส/ความสำเร็จในการสร้างวัคซีนป้องกัน รวมทั้งมาตรการทางการค้าระหว่างจีนและสหรัฐอเมริกา

5.7 สับปะรดโรงงาน

จากการเปรียบเทียบความแม่นยำพบว่า VAR แม่นยำกว่า ARIMA และ ES ดังนั้น จึงใช้ VAR พยากรณ์การส่งออกสับปะรดกระป๋องและน้ำสับปะรด ผลการพยากรณ์การส่งออกสับปะรดกระป๋องในปี 2563 และ 2564 เท่ากับ 356,394 ตัน และ 346,055 ตัน ตามลำดับ สำหรับการพยากรณ์การส่งออกน้ำสับปะรดในปี 2563 และ 2564 เท่ากับ 69,444 และ 66,454 ตัน ตามลำดับ ซึ่งผลการพยากรณ์ด้วยวิธีทางสถิติสอดคล้องกับความเห็นของผู้ประกอบการที่ชี้ว่า การส่งออกสับปะรดกระป๋องและน้ำสับปะรดจะมีแนวโน้มลดลง

5.8 ไข่ไก่

จากการเปรียบเทียบความแม่นยำ พบว่า ARIMA แม่นยำกว่า ES ดังนั้น จึงใช้ ARIMA พยากรณ์ความต้องการบริโภคไข่ไก่ใน ผลการพยากรณ์ปริมาณความต้องการบริโภคไข่ไก่ ปี 2563 และ 2564 เท่ากับ 16,585 ล้านฟอง และ 17,182 ล้านฟอง ตามลำดับ เพิ่มขึ้นจากปี 2562 ร้อยละ 5.31 และ 9.10 ตามลำดับ ซึ่งผลการพยากรณ์ด้วยวิธีทางสถิติสอดคล้องกับความเห็นของผู้ประกอบการที่มีความเห็นว่า ปริมาณ  
การบริโภคไข่ไก่ในปี 2563 จะเพิ่มขึ้นจากปี 2562 ร้อยละ 3 - 5

**6. ข้อเสนอแนะ**

6.1 ข้าว

1) สนับสนุนให้เกษตรกรรวมกลุ่มเป็นเกษตรแปลงใหญ่ ร่วมกันวางแผนการผลิต โดยเชื่อมโยงการตลาดกับผู้รับซื้อสินค้าหรือผู้ประกอบการ เพื่อให้ได้ความต้องการก่อนดำเนินการเพาะปลูก

2) สนับสนุนให้เกษตรกรได้รับการรับรองมาตรฐานการผลิต เช่น GAP หรือ เกษตรอินทรีย์ เพื่อให้ทำการตลาดได้ง่ายขึ้น

3) พัฒนาพันธุ์ข้าวเพื่อตอบสนองต่อความต้องการของตลาด เช่น ข้าวเพื่อสุขภาพ ข้าวพื้นนุ่ม รวมทั้งเพิ่มประสิทธิภาพในตลาดเมล็ดพันธุ์ เพื่อให้เกษตรกรสามารถเข้าถึงเมล็ดพันธุ์ที่ต้องการและได้รับเมล็ดพันธุ์ที่มีคุณภาพ

4) สนับสนุนให้มีการวิจัยและพัฒนาการแปรรูปข้าวเป็นผลิตภัณฑ์ สามารถสร้างมูลค่าเพิ่ม และเพิ่มความต้องการใช้ข้าว เช่น การแปรรูปข้าวเป็นเครื่องสำอาง เวชภัณฑ์ เป็นต้น

* 1. ข้าวโพดเลี้ยงสัตว์

1) สนับสนุนให้เกษตรกรเพิ่มประสิทธิภาพการปลูกข้าวโพดเลี้ยงสัตว์และปลูกในพื้นที่ที่เหมาะสม

2) สนับสนุนให้เกษตรกรปลูกข้าวโพดเลี้ยงสัตว์ในพื้นที่หลังนาเพื่อเพิ่มรายได้ให้แก่เกษตรกร

6.3 มันสำปะหลัง

1) จากแนวโน้มการส่งออกแป้งมันสำปะหลังและมันเส้นที่ลดลง หน่วยงานที่เกี่ยวข้องควรหา  
ตลาดใหม่ เพิ่มช่องทางการกระจายสินค้า เพื่อลดความเสี่ยงต่อการส่งออกที่เน้นส่งออกไปประเทศจีนเป็นหลัก เห็นได้จากโรคระบาด COVID-19 ทำให้จีนชะลอการนำเข้าแป้งมันสำปะหลังและมันเส้นจากไทย

2) จากแนวโน้มการส่งออกแป้งมันสำปะหลังและมันเส้นที่ลดลง หน่วยงานที่เกี่ยวข้องควรหาแนวทางให้เกิดการใช้สินค้าเหล่านี้ภายในประเทศมากขึ้น หรือเน้นการผลิตเพื่อใช้ในประเทศมากกว่าเน้นการส่งออก

3) ศึกษาวิจัยผลกระทบจากปัญหาโรคระบาด COVID-19 เพิ่มเติม

6.4 ปาล์มน้ำมัน

1) จากแนวโน้มการลดลงของการบริโภคและอุปโภค CPO เห็นว่าควรเพิ่มการใช้และเพิ่มมูลค่าให้ CPO โดยการนำไปใช้ในอุตสาหกรรมต่อเนื่อง

2) ปัจจัยที่อาจส่งผลกระทบต่อความต้องการใช้ CPO ในปัจจุบัน ได้แก่ ภาวะโลกร้อน ปัจจัยเรื่องสุขภาพ รถพลังงานไฟฟ้า COVID-19 ซึ่งสามารถนำไปศึกษาเพิ่มเติมต่อไปได้

6.5 มะพร้าว

1) นโยบายส่งเสริมการส่งออกกะทิสำเร็จรูปไทย เพื่อเพิ่มขีดความสามารถการแข่งขันในตลาดโลก เช่น เพิ่มผลผลิตมะพร้าวผลให้เพียงพอต่อความต้องการจากต่างประเทศ การประชาสัมพันธ์อาหารไทยที่ใช้กะทิสำเร็จรูปในการประกอบอาหาร เป็นต้น

2) การหาตลาดใหม่ เพื่อทดแทนการสูญเสียลูกค้าของอังกฤษจากกรณีแบนสินค้ามะพร้าวไทย

3) ศึกษาเพิ่มเติมเกี่ยวกับผลกระทบจากกรณีที่อังกฤษแบนสินค้ามะพร้าวไทย เนื่องจากการใช้ลิงเก็บมะพร้าว

6.6 ยางพารา

1) จากผลการพยากรณ์ความต้องการใช้ยางพาราภายในประเทศซึ่งไม่สอดคล้องกับความเห็น  
ของผู้ประกอบการ ดังนั้น จึงควรมีการศึกษาปัจจัยอื่น ๆ เพิ่มเติมที่อาจมีผลกระทบต่อความต้องการใช้ยางพารา เช่น ปริมาณผลผลิต สต็อก ภาวะเศรษฐกิจโลก ภาวะเศรษฐกิจของประเทศคู่ค้าที่สำคัญ ผลกระทบจาก Covid-19

2) จากแนวโน้มการส่งออกที่ลดลงซึ่งสอดคล้องกับผลการพยากรณ์ด้วยแบบจำลองทางสถิติ ดังนั้น จึงควรมีการขยายช่องทางการตลาดยางพาราเพื่อเพิ่มการส่งออก เพิ่มขีดความสามารถในการแข่งขันให้กับผู้ประกอบการภายในประเทศ หรือมีการส่งเสริมการใช้ยางภายในประเทศเพื่อสร้างมูลค่าเพิ่มให้มากขึ้น

6.7 สับปะรดโรงงาน

1) จากแนวโน้มการส่งออกสับปะรดกระป๋องและน้ำสับปะรดที่ลดลง หน่วยงานที่เกี่ยวข้องควรศึกษาวิจัยความต้องการตลาดต่างประเทศ เจรจาการค้าเพื่อขยายตลาดใหม่

2) จากแนวโน้มความต้องการสับปะรดบริโภคสดเพิ่มขึ้น ควรมีนโยบายเพื่อเพิ่มศักยภาพในการแข่งขัน เช่น ศึกษาวิจัยความต้องการตลาด (ชนิด ปริมาณ ช่วงเวลา) วิจัยและพัฒนาพันธุ์สับปะรดเพื่อบริโภคสด ส่งเสริมการขยายตลาดสับปะรดบริโภคสดต่างประเทศ

3) ต้องศึกษาเพิ่มเติมเกี่ยวกับปัจจัยที่อาจส่งผลกระทบ ได้แก่ ปริมาณผลผลิต ภาวะเศรษฐกิจโลก ผลกระทบจาก Covid-19 รสนิยมการบริโภคสด

6.8 ไข่ไก่

1) ควรมีการบริหารจัดการการผลิตไข่ไก่ เนื่องจากจะเห็นได้ว่าการคาดการณ์การบริโภคไข่ไก่ในปี 2563 เพิ่มขึ้นเพียงร้อยละ 5 ดังนั้น ควรมีบริหารจัดการการผลิตไข่ไก่ไม่ให้มีปริมาณมากเกินความต้องการ  
ของผู้บริโภค เพื่อลดความเสี่ยงไข่ไก่ล้นตลาด และส่งผลต่อราคาไข่ไก่ในประเทศ

2) ควรสนับสนุนการบริโภคไข่ไก่อย่างต่อเนื่อง เช่น โครงการรณรงค์การบริโภคไข่ไก่ 300 ฟอง  
ต่อคนต่อปี การสร้างทัศนคติและความรู้ความเข้าใจแก่ผู้บริโภคเกี่ยวกับการบริโภคไข่ไก่ เป็นต้น ซึ่งแม้ว่า  
การคาดการณ์การบริโภคไข่ไก่มีแนวโน้มเพิ่มขึ้น แต่เป็นการเพิ่มขึ้นเพียงร้อยละ 5 ดังนั้น ควรมีการดำเนินโครงการอย่างต่อเนื่อง

**7. การนำไปใช้ประโยชน์**

เกษตรกร ผู้ประกอบการ และกระทรวงเกษตรและสหกรณ์ สามารถใช้ข้อมูลการพยากรณ์ความต้องการสินค้าเกษตร ในการวางแผนการผลิตให้สอดคล้องกับความต้องการของตลาด ซึ่งช่วยแก้ปัญหาการเกิดสินค้าเกษตรล้นตลาดที่ทำให้ราคาตกต่ำ ซึ่งจะทำให้เกษตรกรมีรายได้เพิ่มขึ้น และในกรณีที่ผลิตสินค้า  
ไม่เพียงพอกับความต้องการบริโภคภายในประเทศ จะช่วยในการบริหารการนำเข้าสินค้าจากต่างประเทศ